KIRJALLINEN KYSYMYS E-1704/01

esittäjä(t): Daniel Varela Suanzes-Carpegna (PPE-DE) komissiolle

(14. kesäkuuta 2001)

Aihe: Tutkimusta ja teknologista kehittämistä koskevien hankkeiden (2002-2006) valintamenettely

Vastauksessaan kysymykseen E-0716/01(1) komission jäsen Busquin totesin muun muassa, että tutkimusta ja teknologista kehittämistä koskevat toimet toteutetaan vuosittaisten päätösten perusteella, oli sitten kysymys valituista erityisaiheista tai niihin myönnettävistä määrärahoista; valinta tehdään kuitenkin sisäisen käyttäjäryhmän arviointityöhön perustuvien tarpeiden mukaan ja tukeutuen lausuntoon, jonka antaa riippumaton neuvoa-antava rakenne, joka koostuu tieteellisistä asiantuntijoista ja teollisuuden korkean tason edustajista. Busquin lisäsi, että kalataloutta ja merentutkimusta koskevien tutkimus- ja kehittämishankkeiden rahoitus riippuu vastaanotettujen ehdotuksen laadusta.

1. Voiko komissio antaa yksityiskohtaisempia tietoja kalastus- ja merentutkimusalan tutkimus- ja kehittämishankkeita koskevista ehdotuspyynöistä vuosille 2002-2006?

2. Voiko komissio ilmoittaa, mitä kriteereitä se on käyttänyt kalastus- ja merentutkimusalan tutkimus- ja kehittämishankkeiden valinnassa vuosille 1998-2002 ja mitä kriteereitä se aikoo käyttää vuosille 2002-2006?

3. Voiko komissio antaa tarkempia tietoja jakokriteereistä yhteisön määrärahojen jakamisessa valituiksi tulleiden hankkeiden välillä? Riippuuko kyseinen jako yksinomaan hankkeiden laadusta?

4. Voiko komissio antaa yksityiskohtaisia tietoja sisäisen käyttäjäryhmän ja teollisuuden korkean tason edustajista koostuvan riippumattoman neuvoa-antavan rakenteen kokoonpanosta ja työmenetelmistä?

(1) EYVL C 318 E, 13.11.2001, s. 107.

Philippe Busquinin komission puolesta antama vastaus

(2. elokuuta 2001)

Tässä vaiheessa ei ole vielä mahdollista määritellä tutkimuksen ja teknologisen kehittämisen (TTK) ohjelmassa vuosina 2002-2006 julkaistavien, kalataloutta ja merentutkimusta koskevien

ehdotuspyyntöjen muotoa ja sisältöä. Kuten parlamentin jäsenen kirjalliseen kysymykseen E-0716/01 annetussa vastauksessa selitetään, kalataloutta ja merentutkimusta koskeva tutkimus voisi kuulua sellaisiin painepistealueisiin kuten Elintarvikkeiden turvallisuus ja terveysriskit tai Kestävä kehitys ja globaalimuutos taikka ohjelmaan EU:n tieteellisten ja teknologisten tarpeiden ennakointi.

Toteutettavia ehdotuspyyntöjä koskevat yksityiskohdat riippuvat kuitenkin joka tapauksessa työohjelmista, jotka laaditaan puiteohjelmaa ja yritysten, tutkimuskeskusten ja korkeakoulujen osallistumissääntöjä koskevien Euroopan parlamentin ja neuvoston päätösten ja erityisohjelmia koskevien neuvoston päätösten mukaisesti.

Viidenteen TTK-puiteohjelmaan kuuluvien hankkeiden valintaperusteet julkaistaan ehdotuspyyntöilmoituksissa ja työohjelmissa. Lisäksi on julkaistu myös arviointiopas, joka sisältää yleiset tiedot hankkeiden arvioinnissa ja valinnassa sovellettavasta lähestymistavasta. Viidennen puiteohjelman ehdotusten arvioinnissa käytettävät peruskriteerit ovat hankkeen tieteellinen ja tekninen taso, Euroopan laajuisen toiminnan tuoma lisäarvo, hankkeen merkitys taloudellisten ja sosiaalisten tarpeiden kannalta ja hankkeen hallinnoinnin laatu. Komissio on ehdottanut, että seuraavassa puiteohjelmassa käytettäisiin perusteita, jotka liittyvät ohjelman tavoitteisiin, hankkeiden tieteelliseen ja tekniseen tasoon, yhteisön laajuisen toiminnan tuomaan lisäarvoon ja hankkeen hallinnoinnin laatuun.

Ehdotetun nimikkeen EU:n tieteellisten ja teknologisten tarpeiden ennakointi alaisuudessa toteutettavassa tutkimuksessa on tärkeää erottaa toisistaan tutkimusaiheisiin myönnettävät resurssit, joihin voivat kuulua kalastuspolitiikan tutkimus, ja varojen myöntäminen tiettyjen aihealueiden sisällä yksittäisille hankkeille ehdotuspyyntömenettelyn mukaisesti.

Ensi vaiheessa määritellään painopistealueet: ne osoittavat ennakoitavissa olevat tutkimustarpeet, jotka tukevat yhteisön tutkimuspolitiikkaa ja sijoittuvat huippututkimusaloille. Tämän jälkeen varoja myönnetään tutkimusaiheisiin vuosittain toteuttavan menettelyn mukaisesti, joka kuvataan lyhyesti aikaisemmassa vastauksessa. Menettely alkaa sillä, että julkaistaan nk. kiinnostuksenilmaisupyyntö, johon esimerkiksi tiedeyhteisö ja teollisuus voivat vastata. Aiheiden valinnassa sovellettavia perusteita ovat ehdotettujen aiheiden myötävaikutus politiikkojen laatimiseen ja kehittämiseen, aiheiden mahdollinen vaikutus yhteisön kilpailukykyyn, niiden mahdollisuus vahvistaa yhteisön teollisuuden tieteellistä ja teknologista pohjaa ja myötävaikutus eurooppalaisen tutkimusalueen syntymiseen sekä niiden tieteellinen relevanssi ja toteutettavuus.

Kun aiheet valitaan vuosittain tällä tavalla, ne sisällytetään työohjelmaan ja niitä käytetään näin seuraavia tutkimusaiheita koskevien ehdotuspyyntöjen perustana. Ehdotukset valitaan selkeiden ja julkaistujen kriteereiden perusteella edellä kuvatun, nykyisinkin noudatettavan menettelyn mukaisesti.

Sisäinen käyttäjäryhmä koostuu niiden komission pääosastojen edustajista, joita asia koskee tai joilla on asiassa etu tutkimuksen käyttäjinä. Ryhmän puheenjohtajana toimii tutkimuksen pääosaston pääjohtaja, ja ryhmä käyttää hyväkseen komission yhteistä tutkimuskeskusta varten tammikuussa 2001 perustaman sisäisen käyttäjäryhmän saamia kokemuksia. Tieteen ja teollisuuden korkean tason asiantuntijoista muodostettua riippumatonta neuvoa-antavaa ryhmää kuullaan jo joillakin komission politiikan aloilla. Lisäksi komissio on vastikään perustanut eurooppalaisen tutkimuksen neuvoa-antavan komitean, jolta voitaisiin pyytää neuvoja tässä asiassa.